‘Onskuldige lewens gespaar’ toe polisie rooftog fnuikArgieffoto Die SAPD in Gauteng sê hy vermoed talle onskuldige lewens is gespaar nadat beamptes Vrydag ŉ beplande rooftog gefnuik het, slegs ŉ uur nadat ŉ beplande kaping in Randburg ook betyds gestuit is. Kapt. Mavela Masondo, woordvoerder van die polisie, sê ŉ geïntegreerde wetstoepassingspan het tussen 06:00 en 07:00 gereageer op inligting oor ŉ beplande rooftog in Johannesburg toe hulle twee voertuie, ŉ Toyota Corolla en VW Golf, gewaar het wat tussen Soweto en Lenasia-Suid gereis het. “Die span het die Corolla op die K43 langs die Thembelihle informele nedersetting voorgekeer en een verdagte in hegtenis geneem. Die Golf het weggejaag terwyl die insittendes glo skote op die polisie afgevuur het wat die voertuig agternagesit het,” het Masondo gesê. Hy sê die Golf is op dieselfde pad voorgekeer en twee van die verdagtes is tydens ŉ skietgeveg gewond. Nog drie verdagtes is in die proses beseer. “Al die beseerde verdagtes is tans onder polisiebewaking in die hospitaal.” Daar is op die toneel op ŉ AK47-aanvalsgeweer, ŉ pistool en ŉ rewolwer, asook ammunisie beslag gelê. Dié vuurwapens sal vir ballistiese toetse gestuur word om te bepaal of dit met enige vorige misdade verbind kan word. Die polisie het ook op die twee voertuie beslag gelê. Masondo sê sake van poging tot moord en onwettige besit van vuurwapens word ondersoek. Hy het die samewerking tussen die polisie, die Valke, die Gautengse verkeerspolisie en Tracker geloof wat tot dié inhegtenisnemings gelei het. Maroela Media het vroeër berig ŉ kaper is doodgeskiet en vier van sy vermeende makkers is in hegtenis geneem nadat die polisie vanoggend in Blairgowrie in Johannesburg op hulle toegeslaan het.